Impreshonismo

Impreshonismo tabata un movementu artístiko moderno, ku a surgi na Fransia, rònt di añanan 1860 pa fin di siglo 19.  El a revolushoná pintura dor di kapturá e efektonan pasahero di lus i koló. Impresionistanan a rechasá realismo i konvenshonnan akadémiko pa desaroyá un estilo nobo ku ta enfoká riba impreshonnan visual transitorio.

E movementu aki a habri e porta pa estilonan despues, inkluyendo post-impreshonismo i ekspreshonismo abstrakto. Impreshonismo tambe a eksperensiá periodonan di floresemento despues di e tempo aki, spesialmente den otro paisnan pafó di Fransia. E influensia di impreshonismo no tabata limitá na pintura, pero tambe den otro formanan di arte, manera músika klásiko, literatura, eskultura i fotografia.
u
Impershonismo a desafiá e métodonan i estilonan di pintamentu tradishonal ku un aserkamentu nobo pa portrètá lus i koló. E impresionistanan tabatin komo meta pa kapta e impreshon visual suphetivo di un momentu i esena, en bes di krea representashonnan realístiko. Nan tabata pinta pafó (franses: en plein air; '''aire liber' ) ku spontaneidat, eksperimentando ku koló bibu usando téknika di kuashi distinto, i ku ángulonan visual i kòrtamentu di esena den un forma inusual.

Artistanan impresionista manera Claude Monet, Pierre-Auguste Renoir, i Edgar Degas tabata enfoká riba kapturá e efektonan di lus usando téknika di kuashi rápido ku koló puru, sin mesklamento di koló. Nan pinturanan tabatin un kalidat di skètsmentu, briyando ku lus i vibransia. Ounke inisialmente kontroversial, impreshonismo a kibra for di tradishonnan akadémiko estrikto i temanan klásiko pa ofresé un bista moderno i pasahero di bida, formá pa impreshonnan personal di naturalesa, koló, i lus.

 Historia 
 Realismo i naturalismo 
Ounke impreshonismo tabata un movementu revolushonario, el a saka influensia signifikante for di estilonan anterior manera realismo i naturalismo, ku ya tabata desafiando ideanan tradishonal di beyesa artístiko i e relashon entre artista i sosiedat.

Realismo, enkabesá pa Gustave Courbet, tabata e promé pa konfrontá direktamente e establesimentu di arte ofisial di Paris na mitar di siglo 19. Courbet, un anarkista, tabata kere ku e arte di su era tabata ignorá e realidatnan duru di bida. E tempu ei, Fransia tabata bou di un régimen opresivo, i gran parti di e poblashon tabata sufri den pobresa. Tòg, artistanan a enfoká pa gran parti riba sunúnan idealisá, temanan klásiko i mitológiko, i representashonnan glorifiká di naturalesa. Den un akto tribí pa desafiá, Courbet a finansiá su mesun eksposishon, direktamente net dilanti di e Eksposishon Universal na Paris na 1855. E protesta aki a inspirá futuro artistanan ku a buska pa desafiá e status quo artístiko.

Simultáneamente, naturalismo a surgi komo un movementu estrechamente aliña ku realismo, demostrando kon arte por a deskribí e mundu natural sin e kapa di heroismo históriko òf mitológiko. For di añanan 1820, artistanan manera Jean-Baptiste-Camille Corot i Jean-François Millet a biaha pa e mondi di Barbizon, sùit di Paris, pa krea skèts den aire liber di pal'i mata, esena i trahadó di kampo. E Skol di Barbizon a marka e komienso di un kambio mundial den pintura, enfatisando e bunitesa sin embeyesementu di e mundu natural i selebrando e bida di trahadónan di kampo.

Miéntras ku naturalismo tabata enfoká riba detayenan hiper-realistiko, por ehèmpel pa artistanan manera Jules Bastien-Lepage, e tabata kompartí balornan sentral ku impreshonismo. E impresionistanan a heredá e apresio di e naturalistanan pa e mundu natural i e téknika di aire libre, konstruyendo riba nan prinispio, balor, i ideanan miéntras tanto kreando un estilo distinto i inovativo.
 Salón di e Rechasá 
Na 1863, e salón di arte anual, e evento ofisial i prinsipal di e mundu di arte franses, a rechasá un kantidat grandi di entrega, loke a kousa indignashon públiko. Komo kontesta, a establesé  ("Salón di e Rechasá")  pa mustra e obranan di artistanan ekskluí for di e salón ofisial. Entre e artistanan destaká tabata Paul Cézanne, Camille Pissarro, James Whistler i Édouard Manet.

Ounke sanshoná pa Emperador Napoleon III pa kalma e artistanan malkontentu, e eksposishon di 1863 a lanta kontroversia signifikante. E públiko a keda den shòk pa e temanan i estilonan no-konvenshonal e obranan, partikularmente Manet su Le déjeuner sur l’herbe ("E almuerso riba e yerba", 1863). E pintura aki tabata portrètá hòmbernan bisti banda di muhénan sunú disfrutando di un piknik. Kontrali na sunúnan klásiko tradishonal, e muhénan den e obra di Manet tabata figuranan moderno, posiblemente prostituta, kende nan estado sunú tabata karga implikashonnan seksual, habri pa publiko, desafiando normanan sosial i konvenshonnan artístiko.

Édouard Manet tabata un di e promé inovadónan mas influyente pa aparesé den e esena di eksposishon públiko di Paris. Miéntras e tabata atmirá e Maestronan Bieu durante su hubentut, el a kuminsá desaroyá un estilo di pintamentu mas suave i usando un palèt di koló mas briante na kuminsamentu di añanan 1860. Manet tambe a kambia su enfoke pa suhetivonan di bida diario, portretando esenanan di kafé,  (un camber òf salon priva pa hende muhé), i kaya.

Su aserkamentu anti-akadémiko i materia moderno pronto a kapta atenshon di artistanan ku tabata traha pafó di e establesimentu di arte tradishonal. Manet su obranan pionero, manera Olympia (1863), similar na E almuerso di yerbe, ta presentá un muhé sunú, moderno, ku ta embolbí e miradó ku konfiansa, a inspirá e movementu impresionista emergente. E representashonnan tribí aki a enkurashá artistanan pa eksplorá temanan, ku anteriormente tabata wòrdu konsiderá indigno di arte fini, yudando pa redefiní e fronteranan di ekspreshon artístiko.

 Kultura di café 
Cafénan di Paris tabata un di e lugánan di enkuentro faborito pa e pintornan di e movementu impreshonista emergente. Un di e lugánan mas notabel tabata Café Guerbois na Montmartre, kaminda Édouard Manet a kuminsá reuní ku otro artistanan na 1866. Bishitantenan regular tabata Pierre-Auguste Renoir, Alfred Sisley, Edgar Degas, Claude Monet, Paul Cézanne, i Camille Pissarro. Tayernan den serkania ku ta pertenesé na Gustave Caillebotte, i Frédéric Bazille tambe a sòru pa ta frekuente presente. Eskritornan, krítikonan i fotografonan tambe a gravitá pa e enkuentronan aki, enrikesendo e interkambionan di e grupo.
Un faktor klave den e energia kreativo di e grupo tabata su meskla dinámiko di personalidatnan, klase ekonómiko i puntonan di bista polítiko. Monet, Renoir i Pissarro a bini di famianan di klase trahadó, miéntras ku Berthe Morisot, Gustave Caillebotte i Degas tabatin raisnan di klase altu. Mary Cassatt tabata merikano i hende muhé, i Alfred Sisley tabata anglo-franses. E diversidat di perspektivanan aki probablemente a kontribuí na e ideanan riku i inovativo ku a surgi for di nan diskushon i kolaborashonnan kolektivo.

 E lucha di e impresionistanan 
Ounke ku e impreshonistanan no tabata uni ainda riba un estilo spesífiko, e grupo tabata kompartí un despresio komun pa e normanan akadémiko limita di arte fini. Pa afirmá nan independensia, nan a forma un koperativa komersial konosí komo e Sosiedat Anónimo di Artista, Pintor, Eskultor, Grabadó, pa menshona un par. Éksito finansiero a evadí mayoria di nan, i nan obranan tabata wòrdu aseptá masha poko pa e prestigioso eksposishonnan di Salòn di Paris. E kooperativa a bira krusial den sostené nan libertat kreativo i proveé un grado di stabilidat finansiero.

Na 1874, e grupo a tene nan promé eksposishon independiente den e tayer di fotografo, Félix Nadar. Tabata te na nan di tres eksposishon na 1877 ku nan a adoptá e nòmber, E Impreshonistanan. Miéntras ku e promé eksposishon a hala atenshon públiko limitá, eksposishonnan despues a atraé multitutnan grandi, ku presensia yegando na míles. Apesar di e interes kresiente, mayoria di e miembronan a bende poko obra, i hopi a keda den difikultat finansiero severo durante henter e periodo aki.
 Impreshonismo 

Ounke e estilonan di e impresionistanan tabata varia pa un gran parti, i no tur miembro a aseptá e etikèt di Leroy, nan tabata kompartí un interes komun den kapturá impreshonnan optiko pasahero i momentunan transitorio di bida moderno. Nan obranan a buska pa representá e eksperensia di persepshon visual den maneranan ku a desafiá aserkamentunan tradishonal di arte.

 Influensia di fotografia 
Impreshonismo tabata debí masha na e binimentu di fotografia, un medio ku a revolushoná representashon visual. E orígennan di fotografia ta kompleho i multinashonal, pero un logro klave tabata e revelashon di e Daguerreotipo (promé prosedura fotografiko) di e inventor franses Louis Daguerre na Paris na 1839. E teknologia aki a permití imágennan wòrdu transferí riba un blachi di koper tratá ku plata ku ta reakshoná riba lus, kapturando un impreshon direkto di realidat riba e superfisie di dos dimenshon. E proseso a transformá kon hende a graba mundu i nan bida. Pa 1849, fotografia a bira inmensamente popular, ku 100.000 habitante di paris tabata para pa wòrdú portrètá tur aña.

Fotografia a influensiá impreshonismo den dos manera. Promé, el a amplia e persepshonnan di kiko tabata digno di representashon artístiko. Pintura akadémiko tradishonal na Fransia a priorisá temanan mítiko i históriko òf portrèt di lider i héroenan nashonal. Fotografia, sinembargo, a demostrá ku hende komun, esenanan urbano, edifisionan i paisahenan por wòrdu konserbá visualmente. E kambio aki a inspirá pintornan impresionista pa dirigí nan atenshon riba esenanan di café, kayanan druk i plasanan vibrante. E obranan aki no solamente a reflehá un ambiente urbano dinámiko pero tambe un kreensia nobo ku e tipo di temanan aki ta bale la pena pa kapturá.
Na di dos lugá, fotografia a introdusí pintornan na e konsepto di komposishon spontáneo. E la siña nan ku un portrèt por fris un momentu pasahero den tempu i tambe portrètá un lugá den espasio. Por ehèmpel, Degas su Place de la Concorde'' ("Plasa di Concorde") no ta djis un pintura di un plasa públiko di Paris; e ta un portrèt di e plasa na un momentu spesífiko, ku ta mustra hende i bestia den moveshon. E areglo aparentemente di kualke figura den moveshon den e obra, i otro obranan impresionista, ta reflehá kon profundamente embolbí impreshonismo ta ku e abilidat di fotografia pa kapta un milisekònde di tempu. Promé ku e binida di e teknologia aki, representashonnan asina presis temporalmente tabata pa gran parti ousente den arte.

 Impreshonista prominente 
Ounke nan a eksponé huntu, kada pintor impresionista tabatin un estilo i enfoke úniko. Claude Monet a kapturá lus i koló pasahero, pintando e mesun esena bou di diferente kondishon. Pierre-Auguste Renoir a destaká lus ku ta filtra dor di blachi i esenanan alegre di habitante di Paris. Berthe Morisot a portrètá hende muhé i mucha den ambientenan doméstiko. Edgar Degas a eksplorá balèt i kareda di kabai, usando komposishonnan inusual i asimétriko pa deskribí momentunan pasahero. Camille Pissarro i Alfred Sisley a pinta paisahenan, usando téknika di kuashi bibu pa kapta atmósfera i lus. Otro impresionistanan notabel ta inkluí:

 Mary Cassatt: Un ekspatriado merikano konosí pa esenanan doméstiko, trankil i íntimo, di mama i yu.
 Armand Guillaumin: Famoso pa su paisahenan vibrante i riku ku koló, i téknika di kuashi kortiko ku verf diki.
 Gustave Caillebotte: Un realista influensiá pa impresionismo ku a portrètá bista urbano, kayanan i interiornan di Paris.
 Frédéric Bazille: Konosí pa su pinturanan aplika ku téknika di kuashi los di suheton no-tradishonal, figuranan di kampo.
 Eugène Boudin: Un prekursor di impreshonismo, Boudin a kaptura e hemut di playa i haf ku pinturanan suave i atmosfériko.
 Édouard Manet: Ounke e no a eksponé ku e grupo, Manet tabata pionero den temanan moderno i tabatin un influensia profundo riba e impresionistanan.

 Impreshonista femenino 
Ora e impresionistanan a debutá komo un grupo na 1874, krítikonan a deskartá nan arte komo "femenino". Nan utilisá lonanan chikitu, koló di pastel, i téknika lòs di kuashi pa presenta bida diario, manera paisahe di laman, hardin, mama i yu muhé, en bes di esenanan grandioso, históriko. Krítiko Téodor de Wyzewa a skirbi na 1891, "Solamente un hende muhé tin e derecho di praktiká, rigurosamente, e sistema di impresionista", indikando ku artistanan maskulino lo persiguí algu diferente.

Na Fransia den siglo 19, hende muhé a enfrentá bareranan signifikante den edukashon di arte, ya ku studia e forma sunú tabata wòrdu konsiderá robes. Fuera di e tayer, limitashonnan sosial a limitá nan mas ainda. E tabata nesesario pa hende muhé soltero ta kompañá pa sali for di kas, i tabata spera di nan pa enfoká riba tareanan di kas òf arte dekorativo. Impresionistanan femenino, hopi biaha ignora pa historia, a usa e limitashonnan aki pa krea obranan introspektivo ku ta reflehá nan sirkunstansianan. Na 1894, e krítiko Henri Focillon a nombra tres hende muhé; Berthe Morisot, Mary Cassatt, i Marie Bracquemond,  ("E Tres Damanan Grandi") di impreshonismo. E artistanan aki tabata kolega di figuranan prinsipal di e movementu, ku Édouard Manet, por ehèmpel, tabata atmirá Morisot su téknika expresivo di kuashi, i tabata warda algun di Morisot su pinturanan den su kamber.

 Karakterístika 
Impresionistanan a revolushoná pintura dor di kapturá efektonan pasahero di lus i koló a base di téknikanan inovativo. Nan a pinta den aire liber, trahando pafó pa opservá lus natural direktamente. Usando materialnan portátil, nan por a kompletá nan trabounan lihé, hopi biaha enfatisando velosidat i spontaneidat. En bes di meskla koló riba un palèt, nan a apliká téknika di kuashi, sin meskla, di koló puru, kreando puntonan i strepinan vibrante. Di serka, nan pinturanan tabata parse brutu i fragmentá, pero for di un distansia, e téknika di kuashi tabata meskla den esenanan briante i luminoso. Karakterístikanan klave di impreshonismo ta inkluí:

 Ehemplar Karakterístika  Deskripshon200px|centerTéknika di kuashi kòrtiku i visibel  Téknika di kuashi lòs i kibra ta pone koló, sin mesklá, den kapa pa krea tekstura i moveshon.200px|center Koló briante i puru  Tononan bibu ku mínimo sombra, a remplasá e tononan morto di pintura tradishonal, hopi biaha ta pone koló komplementario huntu ku otro.200px|centerKomposishon habrí  Ophetonan i figuranan a wòrdu kòrtá òf pòni na ángulonan inusual, kibrando for di simetria klásiko.200px|center Temanan di tur dia  Klase medio durante tempu liber, hardin, paisahe di stat i bida doméstiko a tuma presedensia riba temanan históriko òf religioso.200px|center Asimetria  Figuranan i ophetonan hopi biaha tabata for di sentro òf portrètá for di puntonan di bista no-konvenshonal pa krea un sentido di inmediatamente.200px|center Perspektiva ekspresivo  Puntonan di bista altu òf turdi a wòrdu usá pa mehorá efekto artístiko en bes di atené na proporshon estrikto. Kambio di lus  E mesun esena a wòrdu pinta na diferente ora di dia pa kapta kambionan den lus i atmósfera.200px|centerPintamentu pafó  Ta evita idealisashon di tayer pa reflehá e mundu manera e ta berdaderamente, den tempu real.
Dor di enfoká riba e kalidatnan transitorio di lus i koló, impreshonistanan a trese un vitalidat fresku na pintura, enfatisando impreshonnan visual en general en bes di detayenan presis. Nan obranan a disolvé liñanan, kua figuranan ta meskla den ambientenan luminoso i briante, miéntras ku komposishonnan asimétriko a duna un sentido di spontaneidat paresido na un fotografia instantáneo.

Category:Arte